- Mak
- <
- 13
- >

13
Iesus Heleia Temene Nena Pele Palaungana Nge Lape Te Toto Sue
(Mat 24:1‑2; Luk 21:5‑6)
1 Iesus lohaka hatalia temene nena pele palaungana ke teke lala lo pe nena none hele, “Non Soke, onau la. Um pe pele nemur nakuria urana toto!”
2 ✡ Luk 19:44Pe Iesus hele, “O esia pele papalau ngana nemur? Lape tetu ke mau ero ol. Te toto sue pe lape ute nge tunga muria ero ol.”
Iesus Heleia Ure Poreke Ngana Mur Nge Lape Lohot
(Mat 24:3-14; Luk 21:7-19)
3 Iesus arare nga hengene nge Oliua pe nau tele langa temene na pele palaungana, pe Petrus pe Ieims pe Ioanes pe Antreas, iri toro mana teura hot tau i. 4 Pe te onteia i ke te teke, “Ure nei lape lohot nge ngingie? Pe utar nge lape lohot tala ke mo esia pe mo eteia ke etue nenge ure nei lohotia heroi lo?”
5 Iesus hele lange iri, “Anau ala ke nek ma lape hana hel te channanga ia imo. 6 Hana halang lape teat pe te hele nga iau ek ke te teke, ‘Iau koloi! Iau non nenge e hemasmas!’ Pe lape te channanga ia hehei pe hana halang. 7 Lape a longe palinga hel nge lohot ke rochroi mana nge imo pe a longe palinga hel pingana nge at nga tau. Pe a matau ero. Ure nemur lape te lohot tala pe imo a teke ma etue hetala ngana iam lom, pe i ero la. 8 Kileng mur tepal helel. Hana nga ich hel tepal hel luluch nge iri nenga ich hel. Mangila lape rur nga kileng lochoch. Hana halang lape aria ngaunga ero ke te metmete. Ure nemur pomanga melmelenga tala ngana nenga hohonga.
9 ✡ Mat 10:17-20 “Anau ala amo ke nek. Ma lape te laua imo pe te laia imo nga haliunga pe te palia imo nga reria hetoronga ana pele mur. Imo lape ames nga haliunga nga hana papalau ngana mur mataria iange a nanasia iau, pe a hele hote helenga urana toto ngana lange iri. 10 Nga kileng lochloch ngana te haliu hote helenga urana toto ngana lange hehei pe hana, ke het pe etue hetala ngana at sapele. 11 ✡ Luk 12:11-12Nga etue nenge te laua imo ke la te ontei hotote imo, samo loiloi nga utar nenge lape a heleia ero. Etue nem at pe letemo metene utar pe a heleia, iange helenga nem lemo helenga ia ero. Opepengpeng tunge lange imo. 12 ✡ Mat 10:21Iri nenge titiria hel te tung mule titiria mur ke la te hune iri. Pe hana te tunge tuturia mur kela te hune iri. Pe tuturia mur te hunel luluch nge tetemeria mur pe te tunge iri ke la te hune iri. 13 ✡ Mat 10:22; Ioa 15:21Hulua lape lemeria ero ia imo iange a nanasia iau. Itei nenge rahite letena manmanna ngana kela het nga etue hetala ngana, lape e mene i.”
Aetapuna Nenge Poreke Toto Nga NeHalang Naungana
(Mat 24:15-28; Luk 21:20-24)
14 ✡ Dan 9:27; 11:31; 12:11Pe Iesus hele pule ke teke, “Imo lape a naue aetapuna nge mes nga NeHalang nena pele nenge heo ngana toto letena. Pe ure nem poreke toto nga NeHalang nau ngana. (Imo nenge asisis, letemo tuanin hote helenga nei luna ke nek!). Ol pe iri nenge Iutea te esia ure poreke ngana nem pe te ua kela te talkome nga hengene mur. 15 ✡ Luk 17:31Non nenge tu nga pele ona, sio mule ero, nem pe teu ke la mene mule ute nga pele letena ero, ua mana ke la ol. 16 Pe non nenge tutu nga ume, la mule nga nena pele ke mene nena hengeron mur ero, ua mana pule. 17 ✡ Luk 23:29Hehei nemur nenge saria pe nenge te lololo peo mur, atong mur lape te amneia ke meena toto nge iri! 18 A hetalaulau lange NeHalang ke etue nem lohot nga lukunna ana etue ero 19 ✡ Dan 12:1; Hem 7:14iange melmelenga palau ngana nei poreke nenge poreke toto. Nga etue nenge NeHalang ala hote tapa pe ich ke at heueu nei, melmelenga palau ngana pele nge pomai lohot ero. Pe lohot ngana nei, lape lohot mule ero ol. 20 Pe NeHalang lape tom choro ia etue nemur. Pe toinge ero, hulua lochloch ngana lape te mete. NeHalang hesilei hote hehei pe hana nenge i nena, pomalam tom choro mene etue nemur.
21 “Nga etue nem, mele hel lape te hele lange imo ke mai, ‘O nau at, non nenge hemasmas koi! O nau la e pule kou!’ Nenge teke a longe helenga nem mur, a longo taua iri ero. 22 ✡ Hem 13:13Iange hana hel lape te pallaka ke te teke iri Kristus nenge hemasmas pe hel te teke iri hetatalonga. Pe lape te poia ure hel nge hehei pe hana nenge NeHalang hesilei hote iri ke te ruraia. Lape te poia ure nemur ke te teke te channanga ia iri. Pe ero, nakuria ero toto nge te channanga ia iri. 23 E hele tala ia ure lochloch lala nge imo nike pe a nauala amo ke neknek!”
Non Tuna At Ngana
(Mat 24:29-31; Luk 21:25-28)
24 ✡ Isa 13:10; Jol 2:10, 31; 3:15; Hem 6:12-13 “Ure poreke ngana mur te lohot ke het pe nga hoena chaia matana lape tua ero pe teio lape tua ero pule. 25 Pe itoch mur lape tei ke te nanasia muria ero ol, te song parai pulut mana pe kerkerenga hel pule nga tapa sana lape telot sio. 26 ✡ Hem 1:7Nga etue nem Non Tuna lape lohot nga ulu pe lohot luluch nga kikina ngana palaungana pe nena hemalmalinga. 27 ✡ Mat 13:41Pe lape kulos sue nena angkelo mur ke tesio at nga ich, ke te eukiraua nena hana mur nenge hesilei hote iri nga kileng mur lochloch ngana nga ich.
Hengetoro Nga Ae Keng
(Mat 24:32-35; Luk 21:29-33)
28 “Anau langa ae keng, i lape hetore imo. Nga etue nenge perperna mur te rora mule, nakuna urana. Nem, letera metene ke chaia ana etue heroi lo. 29 Pomalam pule ta esia urelu nenge te lohotot pe letera metene ke Non Tuna at mule ngana ana etue talunun lo. 30 E hele ke manmanna toto lange imo. Hulua lochloch nga etue nei lape te maulul kura pe ure nemur te lohot. 31 Tapa pe ich lape tehet pe lek helenga mur tehet ero.
Mele Etei Nekia Etue Nem Hot Ngana Ero
(Mat 24:36-44)
32 “Pe mele etei nekia etue nem lohot ngana ero. Angkelo mur te etei ero pe NeHalang Tuna etei ero. Temene i toro mana eteia. 33 Ke a nauala ke nek, iange a eteia ana etue lohot ngana ero. 34 I nakuna nenge pomanga none nge lohaka hatalia nena pele pe tung sue ume mur lange nena hana mur pe langa kileng nga kileng tau ngana. Iri ellechle tenau ele aria ume mur pe hele lange elle ke naualala nga pele matana. 35 ✡ Luk 12:38Ke pomalam a nauala ke nek ol, iange a eteia pele tokoninga at mule ngana ero. I lape at mule nga ulei ma miliko tuna ngana. Nga ngie chou tangtang ma nga uach ol. 36 A mamani ero, iange lape at mule pe hottaua imo nge a mamani. 37 Utar nenge e heleia lange imo, e heleia lange iri lochloch: Anau ala ke nek!”

- Mak
- <
- 13
- >

✡13:2: Luk 19:44

✡13:9: Mat 10:17-20

✡13:11: Luk 12:11-12

✡13:12: Mat 10:21

✡13:13: Mat 10:22; Ioa 15:21

✡13:14: Dan 9:27; 11:31; 12:11

✡13:15: Luk 17:31

✡13:17: Luk 23:29

✡13:19: Dan 12:1; Hem 7:14

✡13:22: Hem 13:13

✡13:24: Isa 13:10; Jol 2:10, 31; 3:15; Hem 6:12-13

✡13:26: Hem 1:7

✡13:27: Mat 13:41

✡13:35: Luk 12:38

© 2009 Wycliffe Bible Translators, Inc.